b'\n_START_ARTICLE_\nSlovensko dru\xc5\xa1tvo za umetno inteligenco\n_START_PARAGRAPH_\nSlovensko dru\xc5\xa1tvo za umetno inteligenco (SLAIS, iz angl. Slovenian Artificial Intelligence Society) je zdru\xc5\xbeenje raziskovalcev in drugih udele\xc5\xbeencev s podro\xc4\x8dja umetne inteligence v Sloveniji. Namen dru\xc5\xa1tva je pospe\xc5\xa1evanje teoreti\xc4\x8dnega in uporabnega raziskovanja na podro\xc4\x8dju umetne inteligence ter prenos umetne inteligence v tehnologijo in industrijo._NEWLINE_Dru\xc5\xa1tvo je bilo ustanovljeno leta 1992 in je \xc4\x8dlan Evropskega dru\xc5\xa1tva za umetno inteligenco ECCAI (European Coordinating Committee for Artificial Intelligence)._NEWLINE_Dru\xc5\xa1tvo ima okrog 130 \xc4\x8dlanov. Ve\xc4\x8dina \xc4\x8dlanov dru\xc5\xa1tva prihaja z univerz in raziskovalnih institutov, ki delujejo na podro\xc4\x8dju umetne inteligence v Sloveniji, nekateri \xc4\x8dlani dru\xc5\xa1tva pa so tudi iz industrijskih in poslovnih organizacij._NEWLINE_Trenutna predsednica dru\xc5\xa1tva je Dunja Mladeni\xc4\x87, podpredsednik Marko Bohanec in tajnik Gregor Leban._NEWLINE_Pred tem so dru\xc5\xa1tvo vodili Ivan Bratko (1992-1996), Bogdan Filipi\xc4\x8d (1996-1998), Matja\xc5\xbe Gams (1998-2002), Nikola Guid (2002-2006) in Marko Bohanec (2006-2010).\n_START_SECTION_\nPriznanja\n_START_PARAGRAPH_\nTrije \xc4\x8dlani SLAIS so s strani ECCAI prejeli priznanja ECCAI Fellow za izredne dose\xc5\xbeke na podro\xc4\x8dju umetne inteligence: Ivan Bratko (2001), Nada Lavra\xc4\x8d (2007) in Sa\xc5\xa1o D\xc5\xbeeroski (2008)._NEWLINE_Dva \xc4\x8dlana SLAIS sta s strani ECCAI prejela priznanja AI Dissertation Award za izjemni doktorski disertaciji: Dorian \xc5\xa0uc (2001) in Aleks Jakulin (2005).'